**Za takojšnjo objavo**

**SPOROČILO ZA MEDIJE**

Dravograd, 17. december 2024

**Med prazniki s ski busom brezplačno na smučišče Kope**!

  

**V okviru Partnerstva za Pohorje skupaj z Regionalno razvojno agencijo za Podravje - Maribor, Regionalno razvojno agencijo za Koroško in podjetjem Vabo v mesecu decembru omogočamo brezplačne avtobusne prevoze na in s smučišča Kope. Trajnostno naravnana pobuda tako vsem ljubiteljem belih strmin predstavlja enostavno in dostopno rešitev, ki z brezplačnimi avtobusnimi prevozi predstavlja novost na destinaciji Koroška. Božično-novoletne zimske dogodivščine na Koroške so tako še bolj mamljive!**

Vsak dan **med 22. in 31. decembrom 2024** bodo **brezplačni prevozi** organizirani tako iz mesta Slovenj Gradec do smučišča Kope kot tudi nazaj v dolino. Točen razpored linije prinaša jutranji prevoz ob 8.15 (za hotelom Vabo) ter ob 8.30 z avtobusne postaje Slovenj Gradec, nato pa še popoldanski termin ob 17.00 prav tako za hotelom Vabo in ob 17.15 z avtobusne postaje Slovenj Gradec. Avtobus se bo v dolino vračal v popoldanskih ter večernih urah: sprva ob 15.00, drugič pa ob 20.30.  Različni termini prevozov so postavljeni glede na siceršnjo prakso obiskovalcev smučišča, brezplačna linija pa je namenjena prav vsem – tako domačinom kot turistom na destinaciji Koroška.

V okviru Partnerstva za Pohorje skupaj s partnerji poudarjamo, da je tovrstna aktivacija le ena izmed mnogih, ki bo spodbujala bolj trajnostni obisk destinacije Koroška, hkrati pa se prilagodila željam in potrebam obiskovalcev destinacije. Prepričani smo, da bo priložnost zanimiva za marsikaterega tako domačina kot turista in ne dvomimo, da je lahko možnost brezplačnega in brezskrbnega transporta na bele strmine eden izmed ključnih razlogov za obisk Kop še v tem letu.

**Izjava direktorja RRA Koroška Uroša Rozmana:** *"Z brezplačnim prevozom med prazniki želimo omogočiti dostopnost do smučišča Kope širši javnosti ter spodbuditi zimski turizem na Koroškem. To je pomemben korak pri promociji regije, saj omogoča bolj trajnosten pristop k prevozu in zmanjšuje prometnih obremenitev. Obenem pa pomeni dodano vrednost za obiskovalce, ki lahko brezskrbno uživajo v zimskih aktivnostih."*

Predhodne prijave niso potrebne, avtobusna linija pa bo primerna označena, tako da jo bodo interesenti brez težave našli.

Dobrodošli in se vidimo na Kopah!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Več informacij:**

RRA Koroška d.o.o.

Tel. 041 323 293

e- naslov: anja.vajde@rra-koroska.si

\*Priloga: Promocijska kreativa, arhiv Kope